Úradný vestník L 165 , 15/06/1989 S. 0014 - 0015

Fínske špeciálne vydanie: Kapitola 3 Zväzok 29 S. 0163

Švédske špeciálne vydanie: Kapitola 3 Zväzok 29 S. 0163



Rozhodnutie Rady z 29. mája 1989 o zriadení Stáleho lesníckeho výboru (89/367/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, najmä na jej články 43, 130s a 235, so zreteľom na návrh Komisie [1], so zreteľom na stanovisko Európskeho parlamentu [2], so zreteľom na stanovisko Hospodárskeho a sociálneho výboru [3], keďže úsilie spoločenstva o zníženie výroby poľnohospodárskych výrobkov, ktoré sú nadbytkom musia sprevádzať efektívne opatrenia na zlepšenie poľnohospodárskych štruktúr; keďže v tejto súvislosti odvetvie lesníctva musí byť veľkým prínosom pre vytváranie alternatívnych zdrojov poľnohospodárskych príjmov aj pre rozvoj lesných ekosystémov, ktoré sú priaznivé pre poľnohospodárstvo; keďže lesné zdroje spoločenstva podliehajú množstvu nebezpečenstiev a rizík, ktoré ohrozujú plnenie ich hospodárskych, environmentálnych a sociálnych funkcií; keďže okrem toho rôzne politiky spoločenstva ovplyvňujú odvetvie lesníctva a jeho úlohu v kontexte politiky rozvoja vidieka a poľnohospodárskych štruktúr; keďže úzka a stála spolupráca medzi členskými štátmi a Komisiou obsahujúca najmä nepretržitú výmenu informácií medzi členskými štátmi o situácii v lesníctve a jej vývoji a rôznych politikách spoločenstva ovplyvňujúcich odvetvie lesníctva je vhodným nástrojom na udržiavanie efektívnosti lesníckych opatrení v kontexte politiky rozvoja vidieka a poľnohospodárskych štruktúr; keďže najefektívnejším spôsobom dosiahnutia takejto spolupráce je zriadenie stáleho výboru zloženého z predstaviteľov každého z členských štátov a predsedajúceho ako zástupcu Komisie, PRIJALA TOTO ROZHODNUTIE: Článok 1 S cieľom zabezpečiť užšiu a stálejšiu spoluprácu v odvetví lesníctva medzi členskými štátmi a Komisiou a tak podporovať lesnícke opatrenia iniciované v rámci politiky rozvoja vidieka a poľnohospodárskych štruktúr spoločenstva zriaďuje sa Stály lesnícky výbor, ďalej uvedený ako "výbor". Článok 2 1. Berúc do úvahy lesnícke politiky členských štátov a opatrenia a programy vzťahujúce sa na tieto politiky, úlohu odvetvia lesníctva v kontexte politiky rozvoja vidieka a poľnohospodárskych štruktúr a vzťahov medzi odvetvím lesníctva a rôznymi politikami spoločenstva, členské štáty sa navzájom informujú a v rámci výboru informujú aj Komisiu o situácii a vývoji v odvetví lesníctva a v príslušných politikách. 2. Komisia sa môže radiť s výborom o akejkoľvek záležitosti alebo aspekte týkajúcom sa odvetvia lesníctva, ktoré vyplývajú z rôznych politík spoločenstva buď na základe vlastnej iniciatívy alebo na žiadosť zástupcu členského štátu. 3. Rada, rozhodujúca na návrh Komisie, môže uložiť výboru iné povinnosti v súvislosti s opatreniami spoločenstva, ktoré ovplyvňujú odvetvie lesníctva. Článok 3 Výbor sa skladá zo zástupcov členských štátov. Predsedá mu zástupca Komisie. Komisia ustanoví sekretariát výboru. Výbor prijme svoj vlastný rokovací poriadok. Článok 4 Toto rozhodnutie je adresované členským štátom. V Bruseli 29. mája 1989 Za Radu predseda C. Romero Herrera [1] Ú. v. ES C 312, 7.12.1988, s. 11. [2] Stanovisko doručené 26. mája 1989 (zatiaľ neuverejnené v úradnom vestníku). [3] Ú. v. ES C 139, 5.6.1989, s. 15. --------------------------------------------------